אם לאם בקהילה

**אם לאם** או **אם לאם בקהילה** (באנגלית: **Mom2Mom**) היא תוכנית סיוע המעניקה שירות תמיכה נפשית הניתן על־ידי אימהות ותיקות לאימהות חדשות.

השירות ניתן באמצעות ביקורי בית חד שבועיים אותם עורכות (בהתנדבות) אימהות וותיקות בבתיהן של אימהות בשנה הראשונה שלאחר הלידה. האימהות הוותיקות עוברות הכשרה טרם ההתנדבות. את מערך ההתנדבות מנהלות רכזות אזוריות מתחומי התפתחות הילד ועבודה סוציאלית.

ביקורי הבית מיועדים ליצירת קשרים איכותיים בין המתנדבות לבין האימהות צורכות השירות. הם מעניקים לאימהות סביבה בטוחה המאפשרת חשיבה על דרכי התמודדות ושיח על אתגרי ההורות. המתנדבות משמשות מודל, מקשיבות, מייעצות, מעודדות ומהוות מקור תמיכה.

עם התרחבות השירות לאתרים רבים בארץ הוא הוגדר כמיזם ונחקר על־ידי פרופ' מרשה קייטס. מאוחר יותר שולב בתוך תוכניות לימוד ותוכניות התנדבותיות ברשויות מקומיות. בשנת 2019 הוקמה עמותת "אמהות למען אמהות" שאחת ממטרותיה הייתה לשמר ולפתח את השירות ההתנדבותי.

## היסטוריה
מיזם אם לאם הוקם בישראל בשנת 2000 על־ידי פרופ' מרשה קייטס מהאוניברסיטה העברית בירושלים ותלמידתה מרים שריקי. המיזם מבוסס על מודל אמריקאי בשם Visiting Moms שפעל בבוסטון, אליו התוודעה קייטס במהלך שנת שבתון. 

בתחילה הופעל המיזם ממשרדה של קייטס באוניברסיטה: קייטס גייסה אימהות ותיקות שיבקרו בהתנדבות בבתיהן של אימהות חדשות ויסייעו להן להתמודד עם האתגרים של גידול תינוק ראשון. בהמשך, נפתחו משרדים בירושלים, בשיתוף העירייה. בעקבות הצלחת המיזם, הוא הורחב אל מחוץ לירושלים, כשארגון ותיאום פעילות המתנדבות נעשה לעיתים קרובות במסגרת הרשויות המקומיות.

בשנת 2002 החלה לפעול תוכנית התנדבותית דומה בשם "אם לאם בקהילה". התוכנית נוסדה על־ידי דפנה נוימן ונועה ברקת במועצה אזורית משגב. בעקבות התוכנית יזמה נוימן בשנת 2004 קורס הכשרה לרכזות, מנחות ומלוות במכללה האקדמית לחינוך "אורנים". נוימן ריכזה את התוכנית במכללת אורנים עד לשנת 2014.

עד שנת 2015 פעל המיזם ב-25 מקומות יישוב ברחבי ישראל שסייעו למאות משפחות כל שנה. האמהות הגיעו לתוכנית בעקבות פרסומים בבתי־חולים וטיפות חלב ודרך המלצות של רופאי משפחה ופסיכיאטרים. סטודנטים מהאוניברסיטה העברית, האוניברסיטה הפתוחה, מכללת דוד ילין ואוניברסיטת בר־אילן השתתפו בתוכנית כחלק מהכשרתם.

בשנת 2019 הוקמה עמותת "אמהות למען אמהות" על מנת לשמש ארגון גג מקצועי לתוכנית. העמותה החלה לפעול בשנת 2021 במספר ערוצים. מטרת העמותה לקדם את רווחתם של בני משפחה לתינוקות ופעוטות תוך קידום היקשרות בטוחה. העמותה מלווה מקצועית ותומכת ברשת הסניפים של אם לאם, עובדת מול הדרג המדיני והשלטון המקומי ומפיקה ימי עיון והשתלמויות.

בתקופת מלחמת חרבות ברזל פרופסור קייטס הקימה את פרויקט “אמצי אמא בזמן מלחמה" במטרה להקל על הבדידות וההתמודדות של אימהות לפעוטות אשר בן זוגן נמצא במלחמה.

## מטרה
המיזם נועד לספק תמיכה רגשית והכוונה לאימהות חדשות ולחבר ביניהן לבין שירותי קהילה ובריאות לפי הצורך, ובכך לעזור להן להתמודד עם האתגרים של תחילת תהליך ההורות. המיזם מבוסס על ההבנה ששנת החיים הראשונה היא תקופה רבת חשיבות ותהפוכות לאם ולתינוק. תמיכה חברתית המותאמת לצרכיה, מסייעת מאוד לאם בהסתגלות לתפקידה ובהתמודדות עם תחושות הבדידות והקושי שנלוות לתקופה שלאחר הלידה. הפעילות של "אם לאם בקהילה" מכוונת לשבירת קשר השתיקה לגבי קשיים וחוויות שעוברות אימהות בשנה הראשונה לחיי תינוקם. המלווה מגיעה במטרה להקשיב, לעודד, לחזק, לתמוך ולסייע לאם לבנות את הביטחון שלה כאם, תוך שהיא שמה דגש על העצמה אישית, ופיתוח עצמאות ותחושת מסוגלות.

במפגשים נוצר מרחב בטוח עבור האם לשתף, להתייעץ ולהרגיש שהיא לא לבד. כתוצאה משיפור ההרגשה והתפקוד של האם חל גם שיפור בהתפתחות הרגשית של התינוק בשנת חייו הראשונה, דבר המשפיע על התפתחותו ותפקודו במהלך חייו. באופן זה משפיעה התוכנית גם השפעה כוללת ורחבה יותר ויכולה לסייע במניעת מעגליות של קושי רב דורי ובפיתוח קשר רגשי ובין אישי טוב ותומך.

## מודל תאורטי
המיזם מבוסס על מודל תאורטי בשם תאוריית ההיקשרות העוסק בקשר בין התינוק לבין ההורה המטפל בו. הנחת היסוד של המיזם הייתה שהיקשרות בטוחה היא תנאי הכרחי להתפתחותו ובריאותו של התינוק, במיוחד בעיתות מצוקה או שינוי. היקשרות בטוחה מסייעת גם להורה להגיב באופן עקבי לצורכי הילד, תוך איזון בין רגישות ודרישות, ולהתמודד באופן יעיל עם האתגרים בתקופה שלאחר הלידה. על בסיס תאוריה זו מציע המיזם  תמיכה רגשית של מתנדבת לאם הטרייה, מתוך הנחה שהתמיכה הרגשית תסייע לה ליצור קשר בטוח יותר עם התינוק.

## היקף
נכון לשנת 2025 פועל המיזם בארבעים סניפים בפריסה ארצית: אור עקיבא, אופקים, באר שבע, חברה בדואית, באקה אל גרביה, חדרה, טבריה, אלפי מנשה, אלקנה, גבעתיים, גדרה, חולון, יבנה, ירושלים (3 סניפים), כפר סבא, מודיעין-מכבים-רעות, כפר קרע, כרמיאל, מועצה אזורית משגב, מועצה מקומית דרום השרון, מועצה אזורית מנשה, מועצה אזורית מטה אשר, מועצה אזורית עמק חפר, מועצה אזורית עמק הירדן, מועצה מקומית מטה בנימין, מועצה מקומית מטה יהודה, מועצה מקומית שומרון, מעלה אדומים, נתניה, עמק המעיינות, קדומים, קדימה-צורן, ראש העין, רחובות, ראשון לציון, רעננה, רמת גן, רמת השרון, תל אביב יפו(שני סניפים).

נכון לשנת 2025, מקיים סמינר הקיבוצים בשיתוף עם העמותה קורס להכשרת רכזות.

## יעילות
קייטס, מקימת המיזם בארץ, ערכה כמה מחקרים להערכת יעילותו. במחקר שבחן משובים ממשתתפות בירושלים דווח על שביעות רצון גבוהה של האימהות (4.61 מתוך 5). כ־70% דיווחו שהן חשות פחות מבודדות ויותר חיוביות, כ־40% דיווחו שהן רגישות יותר לתינוק ומצליחות להיענות לצרכיו. נמצא קשר הדוק בין מידת הקרבה של הקשר מתנדבת-אם לבין שביעות רצון והישגים של האימהות.

מחקר נוסף נערך בשנת 2018 על תוכנית אם לאם הפועלת באזור הנגב. רמת התועלת שנמצאה בו הייתה גבוהה. הרווחים הגדולים ביותר שדווחו היו ביטחון עצמי מוגבר, שיפור כישורי הורות ותקשורת עם בן הזוג. 74.5% מהאימהות דיווחו על תחושה חיובית יותר, 72.4% דווחו שהתוכנית גרמה להם להרגיש פחות בודדות ומבודדות. 71.4% דווחו על ביטחון אישי גבוה יותר כאמא, 69.5% דווחו על יותר נוחות עם רגשות, 67.4% דווחו על עליה בערך העצמי, 66.7% דווחו על שיפור ביכולת לפתור בעיות, 58.8% דווחו על הפחתת חרדה, 56.1% דווחו על שיפור בהבנה והערכה של התינוק, 52.4% דווחו על שיפור ביכולת לספק את צורכי התינוק ו-50% דווחו על כך שהן יותר מגיבות ורגישות לתינוק.

## ראו גם
* דיכאון סב לידתי
* תמיכת לידה

## קישורים חיצוניים
* סמדר שיר, אמא בחיתוליה, זמנים מודרניים, 6 באוגוסט 2008
* 

## הערות שוליים

קטגוריה:הורות
קטגוריה:אורנים - המכללה האקדמית לחינוך
קטגוריה:ארגונים התנדבותיים
קטגוריה:התנדבות בישראל ובארץ ישראל
קטגוריה:אימהות
קטגוריה:ישראל: ארגוני נשים
קטגוריה:ישראל: ארגוני עזרה
קטגוריה:תוכניות סיוע